El Ple de l’Ajuntament de Burjassot aprova el Manifest reivindicatiu pel Dia Internacional de la Dones
2025-07-24

Amb els vots a favor del PSPV-PSOE, PP, Compromís i els dos regidors no adscrits, i en contra de VOX, el Ple ordinari de l’Ajuntament de Burjassot, celebrat el dimarts 25 de febrer, ha aprovat el Manifest Reivindicatiu amb motiu del 8 de març, Dia Internacional de les Dones.

El Manifest aprovat, que ha sigut redactat pel Fòrum per la Igualtat de Gènere de Burjassot, en col·laboració amb els partits polítics i entitats, reafirma el compromís municipal amb la igualtat entre dones i homes i posa de manifest que “podem celebrar els importants drets que s’han aconseguit gràcies a la lluita de grans dones referents en la nostra recent història democràtica, però sobretot gràcies a totes eixes dones anònimes que, des dels seus llocs de treball, lluiten contra els estereotips de gènere per a assumir llocs abans només reservats als homes o que assumeixen, amb grans dificultats, llocs de responsabilitat”.

El text destaca la necessitat de “continuar mirant cap al futur i treballar per l’eliminació de qualsevol tipus de discriminació de gènere, per a així construir una societat on les dones puguen desenvolupar-se i expressar-se amb total llibertat i autonomia”.

Divendres que ve, 7 de març, el Manifest Reivindicatiu pel Dia Internacional de les Dones de Burjassot es llegirà, a les 12.00 h, a la porta de l’Ajuntament.